Glatte veje på grund af de kraftige mængder regn, Nordjylland har fået fredag, har været skyld i flere uheld på vejene. Såkaldt akvaplaning, hvor hjulene på bilen ikke længere kan stå fast på den våde asfalt og derfor begynder at glide sidelæns, har betydet travlhed hos Nordjyllands Politi hele fredagen igennem. Det bekræfter politikommissær Poul Fastergaard over for TV2 Nord. - Der har været flere uheld i dag, og det har bestemt en sammenhæng med regnen, siger han. Da alle forhold omkring dagens ulykker endnu ikke er fuldt afdækket, kan politikommissæren ikke opgive det præcise antal ulykker, der skyldes netop akvaplaning. Men dagen igennem har politiet været kaldt ud til ulykker, der skyldes bilisternes hovmod over for regnens kræfter. - Det snyder folk, at der er lunt udenfor, og at vi i en lang periode har haft tørt vejr. Pludselig kommer der de her store mængder regn, der fylder hjulsporene ud på vejene, og derfor får bilisterne ikke tilpasset farten efter forholdene, siger han. Derfor vil man hos Nordjyllands Politi også gerne advare bilisterne om at respektere regnen en tand mere. - Selv om du må køre 130 kilometer i timen på motorvejen, kan du jo ikke gøre det, hvis vejen er fuld af vand. Det siger sig selv, at man skal køre efter forholdene, advarer Poul Fastergaard.

Referat:
Akvaplaning har været skyld i flere ulykker på de nordjyske veje. En varm sommer har fået mange bilister til at glemme at passe på, vurderer politikommissær ved Nordjyllands Politi.